Чавдар Кюранов
Проф. Чавдар Йорданов Кюранов е български социолог и политик, член на Българската социалистическа партия.

Биография 
Роден е на 16 май 1921 г. в София. Завършва право в Софийския университет.

Научна кариера 
От 1956 до 1965 г. е научен сътрудник в Икономическия институт при Българската академия на науките. След това постъпва на работа в Института по социология, а от 1971 до 1988 г. ръководи секция „Социология на труда“. Междувременно чете лекции по социология на труда в Софийския университет. Кюранов е професор, доктор на философските науки. Бил е заместник-председател на Международния съвет по социални науки към ЮНЕСКО.

Политическа кариера 
Кюранов е член на БКП от 1948 г. Представител на България в Икономическата комисия на Европа към ООН в Женева (1965 – 1971), старши съветник в Съвета по човешки ресурси към Държавния съвет на НРБ (1971 – 1982). През 1988 г. е изключен от БКП, но на следващата година членството му е възстановено. Член на Висшия съвет на БСП (1990 – 1998) и председател на Обединението за социална демокрация в БСП, заместник-председател на БСП (1990 – 1991).

Кюранов е един от основателите на Клуба за подкрепа на гласността и преустройството (3 ноември 1988) и противник на включването на тази организация в СДС. Участва в работата на Кръглата маса – на първото консултативно и на подготвителното заседание е в делегацията на СДС, но след това напуска Клуба.

Депутат от Варна в VII велико народно събрание и заместник-председател на Комисията по демографските проблеми в този парламент. Депутат от Бургас в XXXVI, XXXVII и XXXVIII народни събрания.

Кандидат за президент от БСП на първите избори за държавен глава през 1990 г.

В края на 2003 г. Общинският съвет на БСП в Бургас иска изключването му от партията заедно с Нешка Робева, Иван Гранитски и Любомир Коларов, тъй като подкрепили на местните избори не кандидат-кмета на БСП, а дотогавашния кмет Йоан Костадинов.

Умира на 23 март 2004 г.

Избрана библиография 
 Списъкът подлежи на допълване.
 Социални класи и социална стратификация. София: Наука и изкуство, 1977
 Човешките общности: Очерци по социология на социалните общности. София: Наука и изкуство, 1982
 (в съавторство) Днешното българско семейство. София: Наука и изкуство, 1987
 Ръчният труд. София: БАН, 1988

Източници

Външни препратки 
 
 От и за Чавдар Кюранов в Своден каталог НАБИС – национален каталог на академичните библиотеки в България
 Андрей Райчев, „Памет за Чавдар Кюранов“, в-к „Сега“, 24 март 2004
 Петко Симеонов, „In memoriam Чавдар Кюранов“, в-к „Култура“, бр. 15 (2582), 2 април 2004
 Андрей Бунджулов, „Прощални думи за Чавдар Кюранов, нежната революция и смисъла на живота“, в-к „Култура“, бр. 15 (2582), 2 април 2004

 Интервюта
 „Чавдар Кюранов: Силна може да бъде само демократичната власт“, интервю на Станка Тошева, в-к „Дневник“, 14 ноември 1994
 „Чавдар Кюранов: Не може да си ту за, ту против НАТО“, интервю на Йоана Гъндовска, в-к „Сега“, 24 март 2000

Български социолози
Български политици (1945 – 1989)
Членове на Председателството на ВС на БКП
Членове на БКП
Членове на БСП
Участници в Кръглата маса в България
Активисти за демокрация от България
Възпитаници на Софийския университет
Учени от БАН
Родени в София
Починали в София